

VLADA REPUBLIKE HRVATSKE

Zagreb, 9. ožujka 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o provedbi mjere za smanjenje utjecaja porasta cijena energenata na pružatelje socijalnih usluga u Republici Hrvatskoj |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ donijela

**O D L U K U**

**o provedbi mjere za smanjenje utjecaja porasta cijena energenata**

**na pružatelje socijalnih usluga u Republici Hrvatskoj**

**I.**

Pružateljima socijalnih usluga smještaja, organiziranog stanovanja, usluge pomoći u kući - aktivnost pripreme i dostave obroka te udomiteljskim obiteljima, u razdoblju od dana stupanja na snagu ove Odluke do 31. ožujka 2023. osiguravaju se sredstva za naknadu kojom će se ublažiti udar od porasta cijena energenata (električne energije, toplinske energije i plina).

**II.**

Za provedbu mjere iz točke I. ove Odluke raspisat će se javni poziv, osim za pružatelje socijalne usluge smještaja u udomiteljskoj obitelji.

Ministar rada, mirovinskoga sustava, obitelji i socijalne politike će, temeljem javnog poziva iz stavka 1. ove točke, odlukom odrediti popis pružatelja socijalnih usluga i visinu naknade, a za socijalnu uslugu smještaja u udomiteljskoj obitelji će donijeti odluku temeljem službenih podataka iz Registra udomitelja.

**III.**

Financijska sredstva za provedbu mjere iz točke I. ove Odluke, u visini od 34 milijuna kuna, osigurat će se preraspodjelom sredstava unutar financijskog plana Ministarstva rada, mirovinskoga sustava, obitelji i socijalne politike.

**IV.**

Za provedbu ove Odluke zadužuju se Ministarstvo rada, mirovinskoga sustava, obitelji i socijalne politike i Financijska agencija.

**V.**

Ova Odluka objavit će se u „Narodnim novinama“, a stupa na snagu 1. travnja 2022.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E NJ E**

Ovom odlukom predlaže se provedba mjere usmjerene na smanjenje utjecaja porasta cijene energenata pružateljima socijalnih usluga smještaja, organiziranog stanovanja, usluge pomoći u kući - aktivnost pripreme i dostave obroka te smještaja u udomiteljskoj obitelji.

Mjera će se provoditi u razdoblju od 1. travnja 2022. do 31. ožujka 2023. te će u tu svrhu preraspodjelom na pozicijama financijskog plana Ministarstva rada, mirovinskoga sustava, obitelji i socijalne politike biti osigurana sredstva, u iznosu od 34 milijuna kuna, na aktivnosti A734191 i A791001.

Za provedbu ove mjere objavit će se javni poziv pružateljima socijalnih usluga smještaja, organiziranog stanovanja i pružateljima usluga pomoći u kući - aktivnosti pripreme i dostave obroka.

Temeljem javnog poziva ministar rada, mirovinskoga sustava, obitelji i socijalne politike donijet će odluku kojom će se definirati popis pružatelja socijalnih usluga i visina naknade za koju će se posredstvom Financijske agencije umanjiti računi za distribuciju električne energije, toplinske energije i plina.

Za pružatelje usluge smještaja u udomiteljskoj obitelji popis će se utvrditi uvidom u Registar udomitelja.

Sredstva će se jednom mjesečno temeljem dostavljenog izvještaja o plaćenim troškovima doznačiti na račun Financijske agencije.

Visina naknade iznosit će od 1.000,00 do 4.000,00 kuna mjesečno za pružatelje usluge smještaja i organiziranog stanovanja, ovisno o kapacitetima pružatelja usluga.

Za pružatelje usluge pomoći u kući - aktivnost priprema i dostava obroka naknada će iznositi 600,00 kuna mjesečno, a za pružatelje usluge smještaja u udomiteljskoj obitelji naknada će iznositi 400,00 kuna mjesečno.